钦定古今图书集成/明伦汇编/氏族典/第610卷 > 《郑樵通志》 > 贺拔胜
## 钦定古今图书集成/明伦汇编/氏族典/第610卷 > 《郑樵通志》 > 贺拔胜

按《周书贺拔胜传》：“胜，神武尖山人也。其先与魏氏同
出阴山。祖尔头，父度拔胜少有志操，善骑射，北边莫
不推其胆略。时亦为军主，从度拔镇守。广阳王元深
召胜为军主，以功拜统军。流民南下，胜与兄允、弟岳
相失，南投肆州。允、岳投尔朱荣。肆州陷，胜委质事荣。
从荣入洛，以定策立孝庄帝功，封易阳县伯，抚军将”
军。从征葛荣，大破之。复为大都督，镇中山。及荣被诛，
胜还都，谒帝大悦，以本官假东征都督，讨尔朱仲远，
战不利，乃降之。复与尔朱氏同谋立节闵帝，以功拜
左光禄大夫。时胜从度律，度律与尔朱兆不平，遂率
麾下降于齐神武，度律以此大败。孝武帝将图齐，神
武，以胜弟岳拥众关西，欲广其势援，乃拜胜为都督
荆、郢诸军事，进荆州刺史。帝西迁，胜自率所部将西
赴关中。侯景逆击之，胜军不利，南奔梁。在江表三年，
求还，梁武帝许之。既至长安，诣阙谢罪。朝廷嘉其还，
乃授太师。后从太祖擒窦泰，破东魏军。从战邙山，追
齐神武数里，刃垂及之。会胜马为流矢所中，神武逸
去。是岁，胜诸子在东者，皆为齐神武所害，胜愤恨，因
动气疾。《大统》十年薨，谥《贞献》。